DA Den Europæiske Unions Tidende C 148/21

Offentliggørelse af en ansøgning i henhold til artikel 6, stk. 2, i Rådets forordning (EF) nr. 510/2006 om beskyttelse af geografiske betegnelser og oprindelsesbetegnelser for landbrugsprodukter og levnedsmidler

(2006/C 148/07)

Denne offentliggørelse giver ret til at gøre indsigelse mod ansøgningen, jf. artikel 7 i Rådets forordning (EF) nr. 510/2006. Eventuelle indsigelser skal være Kommissionen i hænde senest seks måneder efter datoen for offentliggørelsen.

SAMMENFATNING

RÅDETS FORORDNING (EF) Nr. 510/2006

Ansøgning om registrering i henhold til artikel 5 og artikel 17, stk. 2

»COLIFLOR DE CALAHORRA«

EF-nr.: ES/0268/15.1.2003

BOB ( ) BGB ( X )

Sammenfatningen er udarbejdet til oplysning. Interesserede parter kan indhente alle oplysninger i den fuldstændige udgave af varespecifikationen enten hos de nationale myndigheder nævnt i afsnit 1 eller hos Europa-Kommissionens tjenestegrene (1).

1. Medlemsstatens ansvarlige myndighed

Navn: Subdirección General de Sistemas de Calidad Diferenciada — Dirección General de Alimentación — Secretaría General de Agricultura y Alimentación del Ministerio de Agricultura, Pesca y Alimentación de España Adresse: Infanta Isabel, 1/E-28071 Madrid Tlf. (34-91) 347 53 94 Fax (34-91) 347 54 10 E-mail: sgcaproagro@mapya.es

2. Ansøgende sammenslutning

Navn: Asociación Profesional de Productores y Comercializadores de Coliflor Adresse: C/Doctor Fleming, 12 — 1o Calahorra (La Rioja) Tlf. (34-941) 14 77 21 Fax – E-mail: – Sammensætning: Producent/Forarbejdningsvirksomhed ( X ) Andet ( )

3. Produktets art

Kategori 1.6 Blomkål.

4. Varespecifikation (sammenfatning af betingelserne i artikel 4, stk. 2)

4.1 Navn: »Coliflor de Calahorra«

4.2 Beskrivelse:

1. De blomkål, der er omfattet af den beskyttede geografiske betegnelse »Coliflor de Calahorra«, er blomsterkål af sorterne Brassica oleracea L. Convar. Botrytis (L.) Alef var., som hidrører fra hybridsorterne Nautilus, Castelgrand, Arbond, Pierrot, Armetta, Fargo, Belot, Scaler, Mayfair, Daydream, Arthur, RS-91013, Dunkl, Fortrose, Jerome, Matra, Tucson, Aviso, Cafano, Admirable, Imola, Serrano, Nomad, Midar, 5090, Kerjo, Eclipse, Kimball, Astral, Regata, RS-84299, Arven og Astoria, i klasse Ekstra og I, og er bestemt til friskkonsum. De omfatter ikke blomkål til industriel forarbejdning. De typiske egenskaber for de blomkål, der er omfattet af denne geografiske betegnelse, er deres friskhed, fasthed, farve og præsentation; de må desuden ikke være kornede og skal have et kompakthedsindeks på mindst 0,5.

2. Hovedparten af det plantemateriale, der findes på markedet i den selvstyrende region La Rioja, er hybridmateriale. Herved opnås der bedre kvalitet, større ensartethed, sygdomsresistens, større udbytte og en bedre tilpasningsevne. De ideelle jordbundsforhold og klimatiske forhold i det beskyttede område gør det muligt at kombinere sorter med forskellige vækstcyklusser, som giver mulighed for en forskudt produktion og bedre priser på grund af mindre udbud og større efterspørgsel. En gang om året kan de sorter føjes til listen, som efter undersøgelse har vist, at de opfylder de påkrævede kvalitetsparametre. Denne tilføjelse kan finde sted efter ansøgning herom fra blomkålsbranchesammenslutningen Asociación Profesional de Productores y Comercializadores de Coliflor, en positiv teknisk rapport fra La Riojas institut for kvalitetssikring for landbrugsprodukter, ICAR, og koordineringsrådets endelige godkendelse.

4.3 Geografisk område: Produktionsområdet er sammenfaldende med området for opbevaring, klargøring og pakning, hvilket gør det muligt at sikre kvalitet og garantere sporbarhed og kontrol. Området omfatter Aguilar de río Alhama, Aldeanueva de Ebro, Alfaro, Arnedo, Autol, Calahorra, Cervera de río Alhama, Pradejón, Quel og Rincón de Soto, som er kommuner i Rioja Baja, samt kommunen Alcanadre i Rioja Media. Afgrænsningen er foretaget ud fra hensyn til jordbundsforhold og klimatiske forhold samt dyrkning.

4.4 Bevis for oprindelse: De producenter og emballeringsvirksomheder og distributører, som ønsker at være omfattet af den geografiske betegnelse, skal være opført i de relevante registre og producere og forhandle blomkål af hybridsorterne Nautilus, Castelgrand, Arbond, Pierrot, Armetta, Fargo, Belot, Scaler, Mayfair, Daydream, Arthur, RS-91013, Dunkl, Fortrose, Jerome, Matra, Tucson, Aviso, Cafano, Admirable, Imola, Serrano, Nomad, Midar, 5090, Kerjo, Eclipse, Kimball, Astral, Regata, RS-84299, Arven og Astoria, som anbefales for hvert produktionsår af eksperter fra branchesammenslutningen »Asociación Profesional de Productores y Comercializadores de Coliflor«.

Producenterne og emballerings- og distributionsvirksomhederne er underkastet deres egen kontrol, som sammenslutningens teknikere gennemfører for at sikre, at de er i overensstemmelse med varespecifikationen.

For at det på en objektiv og upartisk måde kan kontrolleres, at blomkålene, der er omfattet af den beskyttede betegnelse, opfylder kravene i forordningen og varespecifikationen, gennemføres der ekstern kontrol af ICAR. Hvis resultaterne af disse kontroller er tilfredsstillende, certificerer ICAR produktet.

De prøver, der udtages med henblik på analyse af de parametre, som kræves af kontrolorganerne, analyseres udelukkende i laboratorier, der er i overensstemmelse med standarden EN-45001.

Den enkelte producent eller emballeringsvirksomhed/distributør skal ansøge blomkålsbranchesammenslutningen om optagelse i kontrolplanen, og La Riojas landbrugskontrolorgan skal kontrollere ansøgeren gennem registerrevision. Hvis kravene er opfyldt, giver denne instans tilladelse til, at den pågældende ansøger optages i det relevante register hos blomkålsbranchesammenslutningen, som skal sørge for at ajourføre registeret løbende. Senere udarbejder ICAR en revisionsplan, hvorefter der udarbejdes en rapport, som skal vurderes af blomkålsbranchesammenslutningen. Hvis vurderingen er positiv, udstedes der et produktcertifikat. Herved sikres det, at kun blomkål, der overholder kravene gennem hele processen, markedsføres med oprindelsesgaranti.

Koordineringsrådet skal sikre blomkålsbranchesammenslutningens upartiskhed og sammensættes af repræsentanter for branchesammenslutningen og La Rioja-lokalregeringens Consejería de Agricultura, Ganadería y Desarollo Rural.

Produktets sporbarhed er garanteret ved, at det identificeres i de enkelte produktions-, emballerings-, klargørings-, konserverings- og markedsføringsfaser.

De etiketter, der ledsager produktet, skal være nummererede, således at det kan kontrolleres, at forbruget af etiketter svarer til den leverede mængde af det certificerede produkt. Herved undgås det, at blomkål, som ikke er omfattet af betegnelsen, mærkes med det tilhørende logo.

Blomkålenes oprindelse i det omhandlede geografiske område fremgår af:

blomkålenes egenskaber og sikres ved:

kontrol og certificering, der garanterer sporbarhed og oprindelse

klargøring, pakning og opbevaring, som finder sted i det afgrænsede geografiske område og i de registrerede virksomheder, for at sikre kvaliteten og garantere sporbarheden og kontrollen.

4.5 Fremstilling: Blomkålene udplantes, når de har to til fire egentlige blade med en tæthed på 0,40 × 0,80 m for tidlige sorter og på 0,40 × 0,90 m for sene sorter. Der vandes efter plantning for at opnå en god udvikling af rodnettet.

I forbindelse med behandling af jorden, vanding og bekæmpelse af skadegørere og sygdomme skal de mest hensigtsmæssige teknikker og metoder altid anvendes.

Blomkålene høstes manuelt. Det sker med påpasselighed og hurtighed, når både selve grøntsagen og dækbladene er udviklede. Der foretages sortering efter størrelse og fasthed for at opnå den bedst mulige holdbarhed og kvalitet. Der høstes på hvert jordlod i så mange omgange, det måtte være nødvendigt, og der må ikke gå mere end 12 timer inden transport til lager.

Klargøring forud for transport til lager sker på marken og består i rengøring, afskæring af blade, sortering og pakning. I lagrene køles blomkålene ned til en passende temperatur. Klargøring finder sted i det afgrænsede geografiske område og i de registrerede virksomheder med henblik på at kunne garantere sporbarhed og kontrol.

Blomkålene pakkes i ét lag i kasser på en sådan måde, at de ikke kan forskubbes og med et homogent indhold, hvad angår oprindelse, sort, kvalitet, farve og størrelse. Pakning finder sted i det afgrænsede geografiske område med henblik på at kunne garantere sporbarhed og kontrol.

Blomkålene opbevares i kølerum ved lav temperatur (dog ikke under 0 grader) og høj relativ luftfugtighed. De bør holdes adskilt fra andre grøntsager og frugt. Blomkålene opbevares i det afgrænsede geografiske område og i de registrerede virksomheder med henblik på at kunne garantere kvalitet, sporbarhed og kontrol.

4.6 Tilknytning: Historisk tilknytning: det fremgår af MADOZ' geografiske, statistiske og historiske værk fra 1846, »Diccionario Geográfico — Estadístico — Histórico de España«, at Calahorra-blomkålene har været dyrket meget længe. I bindet om La Rioja siges følgende om produktionen i kommunen Calahorra på side 59: »De vigtigste produkter i denne region er olie, vin og korn; der dyrkes desuden frugt, kartofler og andre grøntsager af god kvalitet; syltekirsebærrene og blomkålene er højt berømmede …«.

Blomkålene fra La Rioja har i de seneste 30 år indtaget en vigtig plads på de spanske markeder og ligger med hensyn til areal og produktion (25 %) på førstepladsen på nationalt plan. La Rioja er også den vigtigste region i Spanien, hvad angår afsætning af blomkål, og produktet prisnoteres officielt i andre produktionsregioner.

Naturlige faktorer: blomkål er en grøntsag, der i meget vid udstrækning påvirkes af klimaet, og som trives optimalt ved milde temperaturer og en høj relativ luftfugtighed.

Produktionsområdet for blomkål i La Rioja har lange somre og milde vintre. Bjergene giver læ for kraftige vinde, og floderne Ebro og Cidacos sikrer en høj relativ luftfugtighed.

De milde temperaturer og de små temperaturudsving om sommeren sikrer en god udvikling af de unge planters rodnet. I løbet af efteråret og vinteren finder blomstinduktionen først sted, og derefter udvikles hjertet. De gradvist dalende temperaturer gør, at blomkålene kun udvikler sig langsomt, hvorved de bliver faste og hvide, og netop disse kvalitetsegenskaber er typiske for blomkålene fra La Rioja.

De jorder, hvor der dyrkes blomkål, er aluvialjorder, som er dybe, frodige og veldrænede. Ph-værdierne ligger mellem 5,5 og 8,2, indekset for organisk materiale ligger over 1,2 %, og indholdet af fosfor og potassium er på henholdsvis 20-30 p.p.m. og 200-250 p.p.m., og der er tilstrækkeligt med kalk og svovl. Disse jordegenskaber, som er optimale for denne grøntsag, sikrer en særlig vækstrytme, der har direkte indflydelse på produktets kvalitet.

Menneskelige faktorer: kendskabet til denne grøntsag hos områdets landmænd går langt tilbage i tiden, og de ved, at det mest kritiske tidspunkt er høsten, fordi det er vigtigt, at den finder sted på det optimale tidspunkt, når blomkålene har den rigtige størrelse, fasthed og kvalitet.

En anden vigtig faktor er branchesammenslutningen, som omfatter lagre, kooperativer og producentorganisationer. Man finder hos aktørerne på alle disse niveauer vigtige erfaringer og et stort kendskab til markederne, og de sikrer på ideel vis koncentration af udbuddet og høj kvalitet. Disse aktører medvirker desuden til at gøre produktet mindre sæsonbetonet og øger derved dets værdi.

Det gode ry, som blomkålene fra La Rioja nyder, skyldes dels den høje kvalitet, der er et resultat af jordbundsforhold og klimatiske betingelser, som er ideelle for denne grøntsag, dels den ekspertise områdets landbrugere besidder med hensyn til dens dyrkning.

4.7 Kontrolorgan:

Navn: Instituto de Calidad de La Rioja Adresse: Avd. de La Paz, 8-10, E-26071 Logroño (La Rioja) Tlf. (34-941) 29 16 00 Fax (34-941) 29 16 02 E-mail: –

4.8 Mærkning: På etiketterne angives altid den beskyttede geografiske betegnelse »Coliflor de Calahorra« og det tilhørende logo.

4.9 Krav i nationale bestemmelser: Den nationale lovgivning om oprindelsesbetegnelser i henhold til denne varespecifikation er følgende:

Ley Orgánica 3/1982, de 9 De Junio, Estatuto de Autonomía de La Rioja (Modificada por Leyes Orgánicas 3/1994, de 24 de marzo y 2/1999, de 7 de enero) (organisk lov nr. 3 af 9. juni 1982 om selvstyre for La Rioja ændret ved organisk lov nr. 3 af 24. marts 1994 og nr. 2 af 7. januar 1999).

Ley 3/1995, de 8 de marzo, de Régimen Jurídico del Gobierno y la Administración Pública de la Comunidad Autónoma de La Rioja (lov nr. 3 af 8. marts 1995 om den juridiske status for regeringen og den offentlige administration for den selvstyrende region La Rioja).

Ley 30/1992, de 26 noviembre. Régimen Jurídico de las Administraciones Públicas y del Procedimiento Administrativo Común (lov nr. 30 af 26. november 1992 om den juridiske status for offentlige administrationer og fælles administrativ procedure).

Orden de 25 de enero de 1994, por la que se precisa la correspondencia entre la legislación española y el reglamento CEE 2081/92, en materia de denominaciones de origen e indicaciones geográficas de productos agrícolas y alimenticios (Bekendtgørelse af 25. januar 1994 om forholdet mellem den spanske lovgivning og forordning (EØF) nr. 2081/92 for så vidt angår oprindelsesbetegnelser og geografiske betegnelser for landbrugsprodukter og levnedsmidler).

Real Decreto 1643/1999, de 22 de octubre, por el que se regula el procedimiento para la tramitación de las solicitudes de inscripción en el Registro Comunitario de las Denominaciónes de Origen Protegidas y de las Indicaciones Geográficas Protegidas (Kongeligt dekret 1643/1999 af 22. oktober 1999 om proceduren for behandling af ansøgninger om optagelse i fællesskabsregistret over beskyttede oprindelsesbetegnelser og beskyttede geografiske betegnelser).

(1) Europa-Kommissionen, Generaldirektorat for Landbrug og Landdistrikternes Udvikling, Kvalitetspolitik for landbrugsprodukter, B-1049 Bruxelles.